**Maurice-Alexis Jarre** [móris alexis žar] (\* 13. september 1924, Lyon, Francúzsko – † 28. marec 2009, Los Angeles, Kalifornia, USA) bol francúzsky hudobný skladateľ a dirigent, otec ďalšieho svetoznámeho hudobníka Jeana-Michela. Je považovaný za jedného z najúspešnejších skladateľov filmovej hudby.

Skomponoval scénickú hudbu k viac ako 150 filmom, z ktorých *Lawrence z Arábie* (1962), *Doktor Živago* (1965) a *Cesta do Indie* (1984) režiséra Davida Leana získali cenu americkej Akadémie filmových umení a vied v kategórii Najlepšia pôvodná hudba. Jarre bol taktiež držiteľom piatich Zlatých glóbusov za pôvodnú hudbu k filmom *Doktor Živago*, *Cesta do Indie*, *Pobrežie moskytov* (1986), *Gorily v hmle* (1988) a *Prechádzka v oblakoch* (1995). Soundtrack s jeho hudbou k filmu *Doktor Živago* vyhral v roku 1967 cenu Grammy v kategórii Najlepšia pôvodná hudba z filmu alebo televízneho programu. Maurice Jarre má svoju hviezdu aj na Hollywoodskom chodníku slávy.

Mladosť
-------

Jarre sa narodil v Lyone rodičom Gabrielle a Andremu Jarreovcom. Bol ruského pôvodu. Najskôr začal študovať inžinierstvo na parížskej Sorbonne, ale štúdium zanechal a proti vôli svojho otca sa rozhodol pre hudobnú kariéru. Nastúpil na Parížske konzervatórium, odbor kompozícia a harmónia, kde boli jeho učiteľmi skladatelia svetových mien ako Arthur Honneger či Louis Aubert. Za hlavný hudobný nástroj si vybral perkusie. V roku 1951 sa Jarre stal hudobným riaditeľom Ľudového národného divadla v meste Villeurbanne, pre ktoré skomponoval hudbu k 36 divadelným hrám vrátane slávneho Lorenzaccia. Spolupracoval so skladateľom Pierreom Boulezom a divadelnou spoločnosťou La Compagnie Jeana-Louisa Barraulta a Madeleine Renaudovej. Vedno s Rolandom Petitom napísal balet *Notre Dame de Paris*.

Film
----

Písaniu filmovej hudby sa Jarre začal venovať od začiatku päťdesiatych rokov 20. storočia. Spolupracoval s mnohými poprednými režisérmi (Georges Franju, David Lean, Serge Bourguignon, John Frankenheimer, William Wyler, Ronald Neame, René Clément, Alfred Hitchcock, Franco Zeffirelli, Richard Brooks, Arthur Hiller, John Huston, Elia Kazan, Robert Stevenson atď.). Jeho hudba zaznela vo filmových tituloch ako *Topás* (1969), *Ryanova dcéra* (1970), *Človek, ktorý chcel byť kráľom* (1975), *Mohamed, boží posol* (1976) či *Posledný z veľkých* (1976). Úspech zožali aj kompozície do televíznych seriálov *Ježiš Nazaretský* (1977) a *Šogun* (1980).

V osemdesiatych rokoch sa jeho tvorba upriamila na sci-fi žáner. Zložil hudbu ku kultovému filmu *Šialený Max a dóm hromu* (1985), ďalej žánrovo podobným filmom *Môj nepriateľ* (1985), *Útek zo sna* (1984) alebo *Solárni bojovníci* (1986). Diapazón úspešných filmov, do ktorých Jarre skomponoval hudbu, dopĺňajú tituly ako *Svedok* (1985), *Osudová príťažlivosť* (1987), *Gaby: Pravdivý príbeh* (1987), *Kokteil* (1988), *Spoločnosť mŕtvych básnikov* (1989), *Jakubov rebrík* (1990), *Duch* (1990), *Pán Jones* (1993), *Divoká rieka* (1994) a *Slnečná žiara* (1999).

Štýl
----

Jarre písal partitúry najmä pre symfonický orchester, v osemdesiatych rokoch však začal experimentovať aj so syntetickou elektronickou tvorbou. Vo svojich filmových partitúrach často používal perkusie a rôzne exotické folklórne hudobné nástroje – citaru, didgeridoo, fujaru či Martenotove vlny. Zdôrazňoval pritom, že produkcia elektronických kompozícií bola preňho v skutočnosti vždy prácnejšia, drahšia i časovo náročnejšia než produkcia klasických orchestrálnych podkladov. Veľké množstvo jeho scénickej hudby z tohto obdobia obsahuje zmes elektronických a akustických prvkov. Napísal aj niekoľko symfonických kompozícií: *Armide*, *Passacaile* – spomienka na učiteľa Arthura Honnegera, a kantátu *Giubelio* pre pápeža Jána Pavla II. v troch častiach: *Včera*, *Dnes* a *Vždy*. Jednou z posledných skladieb Mauricea Jarrea je koncert pre elektronické hudobné nástroje v štyroch častiach: *Stvorenie*, *Evolúcia*, *Zamorenie* a *Oslobodenie*.

Rodina
------

Maurice Jarre bol štyrikrát ženatý. Jeho prvou manželkou bola France Pejotová, s ktorou má syna Jeana-Michela. Druhou manželkou mu bola francúzska herečka Dany Savalová, s ktorou má dcéru Stephanie. Treťou manželkou mu bola americká herečka Laura Devonová, s ktorou mal syna Kevina, úspešného hollywoodskeho scenáristu. Štvrtou manželkou mu bola Fong Khongová.

Smrť
----

Maurice Jarre zomrel 28. marca 2009 v Los Angeles na rakovinu krátko po konaní nemeckého filmového festivalu Berlinale, na ktorom mu udelili Cenu za celoživotné dielo.

Externé odkazy
--------------

* Maurice Jarre v Internet Movie Database (po anglicky)

  


| * z
* d
* u
Držitelia Čestného Césara |
| --- |
| 1976 – 1979 | 
* 1976 Ingrid Bergmanová, Diana Rossová
* 1977 Henri Langlois, Jacques Tati
* 1978 Robert Dorfmann
* 1979 Marcel Carné, Walt Disney (posmrtne), Charles Vanel

 |
| 1980 – 1989 | 
* 1980 Pierre Braunberger, Louis de Funès, Kirk Douglas
* 1981 Abel Gance, Jacqueline Pagnol
* 1982 Georges Dancigers, Andrzej Wajda, Alexandre Mnouchkine
* 1983 Raimu
* 1984 Georges de Beauregard, René Clément, Edwige Feuillère
* 1985 Danielle Darrieuxová, Christine Gouze-Renal, Christian-Jaque, Alain Poiré
* 1986 Bette Davisová, Jean Delannoy, Claude Lanzmann, Maurice Jarre, René Ferracci
* 1987 Jean-Luc Godard, Jean Gabin (posmrtne)
* 1988 Serge Silberman
* 1989 Paul Grimault, Bernard Blier

 |
| 1990 – 1999 | 
* 1990 Gérard Philipe (posmrtne)
* 1991 Jean-Pierre Aumont, Sophia Loren
* 1992 Michèle Morgan, Sylvester Stallone, César Baldaccini
* 1993 Jean Marais, Marcello Mastroianni, Gérard Oury
* 1994 Jean Carmet
* 1995 Jeanne Moreauová, Gregory Peck, Steven Spielberg
* 1996 Henri Verneuil, Lauren Bacall
* 1997 Charles Aznavour, Andie MacDowellová
* 1998 Jean-Luc Godard (druhý raz), Clint Eastwood, Michael Douglas
* 1999 Jean Rochefort, Pedro Almodóvar, Johnny Depp

 |
| 2000 – 2009 | 
* 2000 Josiane Balasko, Martin Scorsese, Jean-Pierre Léaud, Georges Cravenne
* 2001 Charlotte Ramplingová, Darry Cowl, Agnès Varda
* 2002 Claude Rich, Anouk Aimée, Jeremy Irons
* 2003 Meryl Streepová, Spike Lee, Bernadette Lafontová
* 2004 Micheline Presle
* 2005 Will Smith, Jacques Dutronc
* 2006 Pierre Richard, Hugh Grant
* 2007 Jude Law, Marlène Jobertová
* 2008 Roberto Benigni, Romy Schneider (posmrtne), Jeanne Moreauová (druhý raz)
* 2009 Dustin Hoffman

 |
| 2010 – 2019 | 
* 2010 Harrison Ford
* 2011 Quentin Tarantino
* 2012 Kate Winsletová
* 2013 Kevin Costner
* 2014 Scarlett Johanssonová
* 2015 Sean Penn
* 2016 Michael Douglas (druhý raz)
* 2017 George Clooney
* 2018 Penélope Cruz
* 2019 Robert Redford

 |
| 2020 – 2029 | 
* 2020 cena neudelená
* 2021 Jean-Pierre Bacri (posmrtne)
* 2022 Cate Blanchettová
* 2023 David Fincher

 |

Autoritné údaje: * BnF: 13895592w
* GND: 123531624
* ISNI: 0000 0001 2096 3208
* LCCN: n82013480
* NK ČR: xx0069995
* SNK: 157337
* VIAF: 66652116
* WorldCat: lccn-n82013480